Inspectoratul de Poliție Județean Alba a avut oaspeți deosebiți. Optsprezece liceeni, care se pregătesc pentru a deveni polițiști, au luat parte la proiectul "Polițist pentru o zi", pentru a înțelege ce presupune această meserie. Proiectul a ajuns la cea de-a 3-a ediție. Manifestările dedicate Zilei Poliției Române continuă.
În cadrul manifestărilor dedicate aniversării, la data de 25 Martie, a Zilei Poliției Române, azi, 20 martie 2024, polițiști din cadrul mai multor structuri ale inspectoratului au fost alături de 18 tineri care au fost selectați, anul acesta, pentru a lua parte la activitățile organizate în cadrul proiectului intitulat "Polițist pentru o zi".
Unsprezece băieți și șapte fete, elevi în clasele a XI-a și a XII la 5 licee din Alba Iulia, care se pregătesc pentru a da admitere la una dintre instituțiile de învățământ ale Ministerului Afacerilor Interne, pentru a deveni polițiști, au avut prilejul să participe la un program conceput pentru a-i ajuta să facă alegerea corectă în privința carierei pe care o vor urma.
Polițiști de ordine publică, investigații criminale, rutieră și criminalistic le-au explicat tinerilor cum se desfășoară munca lor de zi cu zi, care sunt mijloacele tehnice pe care le au la dispoziție, cum se realizează cooperarea structurilor de poliție și le-au împărtășit diverse experiențe pe care le-au avut în carieră, iar polițiștii din structura de resurse umane le-au explicat care sunt pașii de urmat pentru a da examen de admitere la o școală de poliție.
A urmat întâlnirea cu polițiștii Serviciului pentru Acțiuni Speciale, iar tinerii au avut prilejul să vadă mijloacele de intervenție folosite de această structură în misiunile de forță la care participă.
Prin grija polițiștilor de la Biroul de Pregătire Profesională adolescenții au luat parte la o lecție de autoapărare, pentru a înțelege ce presupune pregătirea tactică a unui polițist precum și la un antrenament cu simulatorul de tragere.
Experiența prin care au trecut cei 18 tineri i-a ajutat să își facă o imagine despre ce presupune pregătirea unui polițist și să fie mai încrezători că drumul pe care l-au ales este cel potrivit pentru ei.
Activitatea a fost sprijinită de polițiștii din cadrul Biroului Siguranță Școlară.
Manifestările organizate de Inspectoratul de Poliție Județean Alba în contextul sărbătoririi, la 25 Martie, a Zilei Poliției Române, continuă pe durata întregii săptămâni, cu caravana promovării profesiei de polițist și cu organizarea unor competiții sportive.
Luni, 25 martie, începând cu ora 10,00, în Piața Cetății din Alba Iulia, vor avea loc activități demonstrative și vor fi expusese mijloace de intervenție. La aceste activități sunt invitați să participe toți cei interesați să interacționeze cu polițiștii.
Festivitatea aniversară va avea loc, luni, 25 martie, la Muzeul Principia din Alba Iulia, prilej cu care, în prezența invitaților, vor fi prezentate avansările în gradul profesional următor și vor fi acordate diplome și distincții polițiștilor care au dat dovadă de curaj deosebit sau au contribuit la salvarea de vieți omenești.
Pentru organizarea activităților dedicate Zilei Poliției Române, Inspectoratul de Poliție Județean Alba este sprijinit de Primăria Municipiului Alba Iulia, Centrul de Cultură "Augustin Bena" Alba, asociațiile polițiștilor Apulum Pol și Dinamo, Corpul Național al Polițiștilor Alba, Asociația Internațională a Polițiștilor – Regiunea I Alba și sindicatele reprezentative.